KI-konkurranse vekker oppsikt: OpenAI har mistet ledelsen
For første gang er OpenAIs mest avanserte språkmodell forbigått av en konkurrent. Navnet er Claude, og bak den står utbrytere fra OpenAI. Konkurransen om å lage den aller beste språkmodellen er intens. Natt til onsdag ble det klart at OpenAIs språkmodell GPT-4 har mistet ledelsen for første gang. Det skjedde i en anerkjent konkurranse der tusenvis av brukere rangerer svar fra ulike språkmodeller, uten å være klar over hvilken de leser svar fra.  Over 33 000 brukere har nå svart at det er språkmodellen Claude 3 Opus fra selskapet Anthropic som er best. Den er motoren i chatboten Claude, som ennå ikke offisielt er tilgjengelig i Norge. Imidlertid er det mulig å få tilgang via en VPN-tilkobling, og via tjenester som kagi.com og poe.com. Anthropic ble grunnlagt i 2021 av fire utbrytere fra OpenAI, men var allerede to år senere verdt 40 milliarder kroner. De fire har uttalt at de mente det var for vanskelig å fokusere på sikkerheten i en så stor organisasjon som OpenAI, samt at de ønsket en mer menneskesentrert utvikling av språkmodeller. Imidlertid har selskapet spesielt markert seg ved å bruke maskiner istedenfor mennesker til å trene sine språkmodeller. Selv om språkmodellen Claude nå scorer best, er det ikke sikkert at brukere uten videre vil erstatte et abonnement på ChatGPT Plus med Claude. Årsaken er at Claude foreløpig har langt færre ekstra funksjoner ut over at selve evnen til å formulere seg er god. ChatGPT Plus kan nå for eksempel på eget initiativ sjekke sine svar opp mot kilder på nettet, kjøre kode, forstå stemmen din og gjøre flere andre ting som Claude foreløpig ikke kan.  Imidlertid melder mange avanserte brukere nå at de foretrekker Claude fremfor ChatGPT. Undertegnede kan ikke skrive programkode, men bruker språkmodeller til å kode for seg. Nylig brukte jeg GPT-4 til å hjelpe med et relativt avansert prosjekt. Det krevde at språkmodellen skriver flere hundre programlinjer på en rekke ulike programmeringsspråk. Med GPT-4 måtte jeg etter 6 timers arbeid gi opp prosjektet halvveis. Modellen klarte ikke lenger å finne sine egne feil. Med Claude 3 Opus kom jeg helt i mål på nesten samme tid.
OpenAIs språkmodell er slått av modellen Claude 3 Opus fra Anthropic i en konkurranse. Anthropic ble startet av tidligere OpenAI-medarbeidere.  Tross toppscore har Claude færre funksjoner enn ChatGPT Plus. Men mange avanserte brukere foretrekker nykommeren.